ג'ף באקלי

שנים ראשונות

באקלי נולד באנהיים, קליפורניה. באקלי היה בן יחיד אשר גודל על ידי אמו הפסנתרנית מארי גיברט, אביו החורג רון מורהד ואחיו למחצה קורי מורהד. בצעירותו עבר עם משפחתו מספר רב של בתים.
בשנים הראשונות של חייו נקרא סקוט "סקוטי" מורהד, שמו האמצעי ושם המשפחה של
אביו החורג. אך בשנת 1975 מת אביו הביולוגי, טים באקלי – זמר ומלחין מפורסם
אמריקאי אירי אשר הוציא מספר רב של אלבומים בשנות ה-60 וה-70 – ג'ף החליט לחזור
לשמו המקורי. משפחתו המשיכה לכנותו סקוטי.
באקלי כל
חייו נמצא בסביבה מוזיקלית. אמו הייתה נגנית פסנתר קלאסית, ואביו החורג הכיר לו את
הלהקות הגדולות של שנות השישים והשבעים – לד זפלין, פינק פלויד, "המי", קווין
ועוד רבות. באקלי היה שר בבית בהרמוניות עם אמו. 
באקלי החל
לנגן בגיטרה בגיל חמש, לאחר שמצא גיטרה אקוסטית ישנה בארון של סבתו, ובגיל שתים-עשרה
החליט שהוא יהיה מוזיקאי. בגיל שלוש-עשרה קיבל את הגיטרה החשמלית הראשונה שלו,
והחל ללמוד בתיכון לורה – שם ניגן בהרכב הג'אז של בית הספר. בשנים אלה החל להכיר להקות
רוק פרוגרסיב כמו יס, ג'נסיס וראש, כמו גם להקות ג'אז פיוז'ן וגיטריסטים שונים. 
לאחר סיום
לימודי התיכון, עבר לצפון הוליווד שם לקח קורס של שנה במוזיקה. שנים לאחר מכן, אמר
למגזין הרולינג סטונס כי היה זה בזבוז הזמן הגדול של חייו. 
בשנים שלאחר
מכן, עבד באקלי במלון, ותוך כדי ניגן עם מספר להקות לא מצליחות. באקלי ניגן עם
להקות רבות, ובז'אנרים רבים – רגאיי, פאנק, ג'אז, רוק, R&B
ועוד. הוא חבר למספר מפיקים וניגן בסשנים שונים. לרוב שירתו הוגבלה לשירת ליווי
בלבד. 
בשנת 1990
עבר לניו יורק, שם מצא עבודה מועטה בלבד. בניו יורק הוצג ל"קוואלי",
מוזיקה של הדת הסופית ולאחד מזמריה המפורסמים – נוסראט פתח אלי קחן, זמר פקיסטני (שאגב מת באותה שנה עם באקלי – 1997). כמו כן, באקלי ביצע גרסאות
כיסוי לשיריו של קחן, ובשנת 1996 (לאחר שהתפרסם) ראיין את קחן למגזין
"אינטרוויו". 
באותן שנים,
באקלי החל להתעניין אף במוזיקאי הבלוז רוברט ג'ונסון
ובלהקת הפאנק "בד בריינס".

קריירה

את להקתו הראשונה, "Gods And Monsters", הקים באקלי בניו יורק יחד עם הגיטריסט גארי לוקאס שהיה לגיטריסט של להקת הקסם של קפטן ביפהארט בשנות השמונים. באקלי הכיר את לוקאס במופע מחווה לשירי אביו. הלהקה לא שרדה זמן רב, ובאקלי פתח בקריירת סולו. תחילה הופיע בבתי קפה קטנים, שם גילתה אותו חברת קולומביה, אשר איתה הוציא את אלבומו הראשון, "Live at Sin-é", שהוקלט באחת ההופעות באיסט וילג', סמוך לביתו. הביקורות שיבחו את באקלי, ובעיקר את מנעד קולו שהתפרס על ארבע-חמש אוקטבות.
בשנת 1994 צירף באקלי את המתופף מאט ג'ונסון, הבסיסט מיק גרונדאהל ומאוחר יותר את הגיטריסט מייקל טיי, שהפכו ללהקתו של באקלי. יחדיו הקליטו את האלבום "Grace". שנה לאחר יציאת האלבום קיבל באקלי אות כבוד מוועדה צרפתית מכובדת, שהעניקה אות זהה לאמנים מפורסמים שונים בעבר, והורכבה ברובה מעיתונאים ומוזיקאים מוערכים.
באקלי ולהקתו עבדו על אלבום נוסף שיועד לצאת בשם "My Sweetheart, The Drunk", אומנם הלחץ של העיר הגדולה והתשישות ממסע-ההופעות גבו את מחירם ובאקלי חש כי האלבום אינו מתפתח כרצונו. הוא החליט לפרוש לממפיס שבטנסי ולעבוד על החומרים לבדו, ומאוחר יותר לקרוא לחברי הלהקה להצטרף להקלטות, אולם באקלי מצא את מותו טרם השלמת האלבום. בשלב מאוחר יותר יצאו לאור הסקיצות שהוקלטו עבור האלבום, בשם "Sketches For My Sweetheart, The Drunk". בשנים הבאות יצאו אלבומים נוספים ובהם עבודותיו הלא גמורות של באקלי, וגם שירים מוקלטים מהופעותיו, כגון "Mystery White Boy", "Songs For No One".
בין יצירותיו המפורסמות, ביצע באקלי עיבוד מחודש לשיר "הללויה" של לאונרד כהן.
ב-2012 יצא סרט בשם "Greetings From Tim Buckley" בכיכובו של פן בדג'לי המספר על היחסים והחיים של ג'ף ואביו טים באקלי.

מותו

ב-29 במאי 1997, לקראת סיום אלבומו השני, ובעוד הלהקה בדרכה לממפיס יצא באקלי עם חברו לטיול בנמל נהר וולף, שבממפיס. לפתע החליט באקלי להיכנס לנהר ולשחות בו. הוא קפץ אל הנהר בבגדיו ובמגפיו בעודו שר את פזמון השיר "Whole Lotta Love" של הלהקה "לד זפלין". ה"רודי" של להקתו של באקלי - קית' פוטי, נשאר על החוף באותה עת. כאשר ספינת-גרר התקרבה לאזור, הוא הזיז את הרדיו והגיטרה כדי למנוע פגיעה על ידי שובלה של הספינה. לאחר מכן, פוטי שם לב שבאקלי נעלם והחל לחפשו. למרות הנחישות הרבה להצילו באותו הלילה, באקלי עדיין נעדר. ב-4 ביוני, גופתו של באקלי נמצאה על ידי ספינת תיירים, כשהיא צפה על פני המים.
על אף השמועות הרבות שהוא התאבד או צרך חומרים ממכרים, בנתיחה לאחר המוות לא התגלו בגופו סימנים לסמים ואף לא לאלכוהול. סיבת מותו הוגדרה רשמית, אם כך, כטביעה מקרית. הרולינג סטון כתבו כי היניקה שנוצרה עקב שובל הספינה אשר עברה משכה את באקלי אל מתחת למים, ובכך טבע. ההצהרה הבאה מאת משפחת באקלי, מדגישה את שלילת ההשערה כי התאבד או מת בהשפעת חומרים ממכרים - ובכך נותנת רשמיות לסיבת מותו:
מותו של ג'ף באקלי לא היה "מסתורי", לא היה מעשה התאבדות, לא היה בהשפעת סמים או אלכוהול. יש לנו דו"ח משטרתי, דו"ח של מנתח רפואי ועד ראייה על מנת להוכיח שזו הייתה טביעה מקרית, תאונה, ושמר באקלי היה במצב רוח טוב לפני התאונה.